**SIMA648Α΄ ΔΗΜΟΤΙΚΟ ΣΧΟΛΕΙΟ ΛΑΚΑΤΑΜΕΙΑΣ (ΚΑ – ΚΒ)**

**ΑΓΙΑΣ ΠΑΡΑΣΚΕΥΗΣ ΚΑΙ ΑΓΙΟΥ ΝΙΚΟΛΑΟΥ**

**ΣΧΟΛΙΚΗ ΧΡΟΝΙΑ 2020-2021**

11 Ιανουαρίου 2021

**Θέμα: Εγγραφές μαθητών για τη σχολική χρονιά 2021 – 2022**

Αγαπητοί γονείς,

* Οι εγγραφές μαθητών σε όλες τις τάξεις των Δημοτικών Σχολείων (Α ΄- Στ΄) για τη σχολική χρονιά 2021 – 2022, θα πραγματοποιηθούν από τις **12 μέχρι και τις 15 Ιανουαρίου 2021**. Οι εγγραφές, για όλες τις τάξεις, θα ολοκληρωθούν μέσα σε αυτή την περίοδο και **δε θα υπάρξει νέα περίοδος εγγραφών.** Νέες εγγραφές / μετεγγραφές θα γίνονται δεκτές µόνο για παιδιά, που για εύλογη αιτία δεν ήταν δυνατόν να εγγραφούν κατά την πιο πάνω περίοδο.
* Για οποιαδήποτε εγγραφή/μετεγγραφή μετά την περίοδο εγγραφών, θα πρέπει οι γονείς/κηδεμόνες να αποτείνονται πρώτα **στο οικείο Επαρχιακό Γραφείο Παιδείας, για να πάρουν τη σχετική έγκριση.**
* Δικαίωμα εγγραφής έχουν όλα τα παιδιά, οποιασδήποτε εθνικότητας, που διαμένουν στην Κύπρο, ανεξάρτητα από τη νόμιμη ή μη παραμονή των γονιών τους στο νησί.
* Τα παιδιά εγγράφονται στο σχολείο της εκπαιδευτικής τους περιφέρειας. Εάν επιθυμούν μετεγγραφή θα πρέπει να υποβάλουν την αίτηση μετεγγραφής στο σχολείο όπου έχουν εγγραφεί, αυτή την περίοδο, **από τις 12 μέχρι 15 Ιανουαρίου 2021**.
* Δεκτά για εγγραφή στην Α΄ τάξη θα γίνουν παιδιά **που συμπληρώνουν τα 6 χρόνια πριν από την 1η Σεπτεμβρίου του 2021, δηλαδή όσα γεννήθηκαν από την 1η Νοεμβρίου 2014 μέχρι και την 31η Αυγούστου 2015.**

**Εγγραφές μαθητών Α΄ τάξης:**

Ενημερώνουμε τους γονείς ότι ιδιαίτερες ρυθμίσεις θα ισχύουν και φέτος για το Α΄ Δημοτικό Σχολείο Λακατάμειας, δεδομένου του προβλήματος του υπερπληθυσμού που αντιμετωπίζει το σχολείο μας τα τελευταία χρόνια. Η σχετική οδηγία του Υπουργείου Παιδείας και Πολιτισμού αναφέρει:

**«Λόγω υπερπληθυσμού και σοβαρού στεγαστικού προβλήματος στο Δημοτικό Σχολείο Λακατάμειας Α΄- Αγίας Παρασκευής και Αγίου Νικολάου, σας ενημερώνουμε ότι κατά τις εγγραφές που θα διεξαχθούν από 12-15 Ιανουαρίου 2021 για τη σχολική χρονιά 2021-22, στην Α΄ τάξη, θα εγγραφούν μόνο τα παιδιά που έχουν μεγαλύτερα αδέλφια, τα οποία ήδη φοιτούν στις τάξεις Α΄- Ε΄ στο σχολείο, κατά την παρούσα σχολική χρονιά 2020-21. Όσα παιδιά δεν εμπίπτουν στην πιο πάνω κατηγορία, θα εγγραφούν στα Δημοτικά Σχολεία Λακατάμειας Β΄ ή Λακατάμειας Δ΄, σε όποιο από τα δύο οι γονείς προτιμούν.»**

Επομένως το σχολείο μας είναι ανοικτό για εγγραφές μόνο για τα αδερφάκια των μαθητών μας, οι οποίοι ήδη φοιτούν στο σχολείο μας στις τάξεις Α΄ – Ε΄. **Δεν μπορεί να γίνει δεκτή καμία εγγραφή άλλου παιδιού στην Α΄ τάξη**. Οι γονείς των παιδιών που ήδη φοιτούν στο σχολείο μας δεν χρειάζεται να προσκομίσουν έγγραφα που να αποδεικνύουν τη διεύθυνση κατοικίας τους, προκειμένου να εγγράψουν το παιδί τους στην Α΄ τάξη.

**Απαιτείται όμως η προσκόμιση:**

1. **Επίσημου Πιστοποιητικού Γέννησης ή πιστοποιημένου αντίγραφου διαβατηρίου** (αν το παιδί γεννήθηκε στο εξωτερικό).
2. **Έντυπου ΔΔΕ 11 «Αίτηση για εγγραφή σε Δημοτικό Σχολείο ή Νηπιαγωγείο», συμπληρωμένο.** Το έντυπο είναι αναρτημένο στην ιστοσελίδα ΔΔΕ και αφού συμπληρωθεί και υπογραφεί, θα το προσκομίσετε κατά την ημερομηνία της εγγραφής.
3. **Βεβαίωσης Φοίτησης σε Νηπιαγωγείο,** εγκεκριμένο από το Υπουργείο Παιδείας και Πολιτισμού (θα σας δοθεί από το νηπιαγωγείο).
4. **Κατάστασης εμβολιασμού του παιδιού** (είτε αντίγραφο της σχετικής σελίδας του Βιβλιαρίου Υγείας του παιδιού, στο οποίο να αναγράφεται το όνομα του παιδιού, είτε βεβαίωση του παιδιάτρου/Κέντρου Μητρότητας.

* Οι γονείς/κηδεμόνες πρέπει να τοποθετούν σε κλειστό φάκελο, όλα τα απαραίτητα έντυπα/πιστοποιητικά για την εγγραφή του παιδιού τους στο σχολείο και την αίτηση για μετεγγραφή (αν επιθυμούν μετεγγραφή). Στη συνέχεια, ρίχνουν τον κλειστό φάκελο σε ειδικό κιβώτιο που έχει τοποθετηθεί στον χώρο του σχολείου. Γονείς/κηδεμόνες που έχουν τη δυνατότητα να χρησιμοποιήσουν το διαδίκτυο και σαρωτή ή σχετική εφαρμογή κινητού τηλεφώνου/ταμπλέτας, μπορούν να αποστείλουν, μέσω ηλεκτρονικού ταχυδρομείου, τα απαραίτητα έντυπα/πιστοποιητικά στην ηλεκτρονική διεύθυνση του σχολείου (**dim-lakatameia1-ka-lef@schools.ac.cy**). Με την επαναλειτουργία των σχολείων θα απαιτηθεί να προσκομιστούν τα πρωτότυπα έντυπα/πιστοποιητικά/έγγραφα στο σχολείο.
* Στον ίδιο χώρο του σχολείου, θα υπάρχουν και τα απαραίτητα έντυπα για εγγραφή (έντυπο ΔΔΕ 11) και για μετεγγραφή (έντυπο ΔΔΕ 33) για τους γονείς/κηδεμόνες που δεν έχουν πρόσβαση στο διαδίκτυο.
* Τηρώντας αυστηρά όλα τα ισχύοντα υγειονομικά πρωτόκολλα, οι γονείς/κηδεμόνες προσέρχονται στον συγκεκριμένο χώρο έχοντας συμπληρώσει, εκ των προτέρων, όλα τα απαραίτητα έντυπα απλώς για να ρίξουν στο κιβώτιο τον φάκελο και αποχωρούν.

**Εγγραφές μαθητών Β΄- Στ΄:**

Οι εκπαιδευτικοί-υπεύθυνοι/ες τμήματος των παιδιών των τάξεων Α΄- Ε΄ που ήδη φοιτούν στο σχολείο και θα συνεχίσουν ή όχι τη φοίτησή τους και την επόμενη σχολική χρονιά 2021-2022, θα επικοινωνήσουν τηλεφωνικώς ή με άλλα μέσα ηλεκτρονικής επικοινωνίας, με τους γονείς/κηδεμόνες των υφιστάμενων μαθητών/ριών τους, για επιβεβαίωση της εγγραφής των παιδιών τους στο συγκεκριμένο σχολείο για τη νέα σχολική χρονιά. Σε περίπτωση που γονέας/κηδεμόνας επιθυμεί τη μετεγγραφή του παιδιού του για τη νέα σχολική χρονιά, αφού γίνει η εγγραφή του (τηλεφωνικώς) στο παρόν σχολείο, θα πρέπει να προσκομίσει συμπληρωμένο το έντυπο μετεγγραφής (ΔΔΕ 33) στο σχολείο, το αργότερο μέχρι τις 15 Ιανουαρίου 2021.

**Από το Σχολείο**